ບາດແຜ ໂສກນາດຕະກຳ ຢູ່ເມືອງ Bhopal ຍັງຫລົງເຫຼືອຢູ່ ຫຼັງຈາກ 30 ປີ ຜ່ານໄປ
ຫຼາຍຮ້ອຍ​ຄົນເດີນ​ຂະ​ບວນ ​ເພື່ອ​ລຳລຶກ​ເຖິງ ຫຼາຍພັນ​ຄົນ ​ທີ່​ສູນ​ເສຍ​ຊີວິດ​ໄປ ​ໃນ​ໂສກ​ນາດຕະກຳ​ ອຸດສາຫະກຳ ທີ່​ຮ້າຍ​ແຮງ ​​ເມື່ອ 30 ປີ​ກ່ອນ​ນັ້ນ.
ຫຼາຍຮ້ອຍຄົນ ໄດ້ເດີນຂະບວນ ຜ່ານໃຈກາງເມືອງ BHOPAL ໃນປະເທດອິນເດຍ ເມື່ອວັນອັງຄານວານນີ້ ໂດຍໂບກກະບອງໄຟ ເພື່ອເປັນການລຳລຶກເຖິງຫຼາຍພັນຄົນ ຜູ້ທີ່ສູນເສຍຊີວິດໄປ ໃນ ໂສກນາດຕະກຳອຸດສາຫະກຳ ທີ່ຮ້າຍແຮງທີ່ສຸດເຖິງແກ່ຊີວິດ ຂອງໂລກ ເມື່ອ 30 ປີກ່ອນນັ້ນ ໃນຕອນເວລາຕອນເຊົ້າຂອງວັນທີ 3 ເດືອນທັນວາ ປີ 1984 ປະມານ 40 ໂຕນ ຂອງແກັສຊາຍນາຍ ຮົ່ວໄຫລອອກມາໂດຍ ອຸບັດເຫດ ຈາກໂຮງງານຜະລິດຢາຂ້າແມງໄມ້ ຂອງ ບໍລິສັດ ຂ້າມຊາດ Union Carbide Corp ຊຶ່ງສະຫະບັດເປັນເຈົ້າຂອງ ແກັສທີ່ມີພິດນັ້ນ ຖືກລົມພັດເຂົ້າໄປໃນບໍລິເວນ ອອມແອມຊຸມຊົນທີ່ທຸກຍາກ ລັດຖະບານໄດ້ບັນທຶກໄວ້ວ່າ ມີ 5,295 ຄົນເສຍຊີວິດ ບັນດານັກເຄື່ອນໄຫວ ປະເມີນວ່າ ມີ 25,000 ຄົນ ຕາຍຈາກການເຈັບປ່ວຍ ໃນຫຼາຍໆປີຕໍ່ມາ ນັບຕັ້ງແຕ່ການເກີດເຫດ ຫຼາຍໆຄົນຢູ່ທີ່ການເດີນຂະບວນ ຮຽກຮ້ອງໃຫ້ມີການມ້ຽນມັດ ສານພິດທີ່ເສດເຫຼືອ ຈຳນວນ ຫຼາຍພັນໂຕນ ທີ່ຖືກຝັງລົງດິນ ພາຍໃນບໍລິສັດ ແລະ ຢູ່ພາຍນອກດິນ ທີ່ເຄີຍເປັນຂອງບໍລິສັດນັ້ນ ບັນດານັກ ເຄື່ອນໄຫວ ກ່າວວ່າ ສານພິດທີ່ເສດເຫຼືອນັ້ນ ໄດ້ຊຶມເຂົ້າໄປໃນດິນ ແລະ ເຮັດໃຫ້ນ້ຳດືມ ຂອງປະຊາຊົນຈຳນວນ 50,000 ຄົນທີ່ອາໄສຢູ່ໃກ້ຄຽງບໍລິເວນດັ່ງກ່າວ ເປັນພິດ ບໍລິສັດ ດັ່ງກ່າວ ເປັນຂອງ ບໍລິສັດສະຫະລັດຂ້າມຊາດ Dow Chemical ທີ່ມີສຳນັກງານຕັ້ງຢູ່ສະຫະລັດ ກ່າວວ່າ ຕົນໄດ້ຕົກລົງກັບລັດຖະບານອິນເດຍແລ້ວ ສຳຫລັບ ການຊົດເຊີຍ ໃນຈຳນວນ 500 ພັນລ້ານດອນລາ ແລະ ບໍ່ມີຄວາມຮັບຜິດຊອບໃດໆອີກ